“สุรพร” จับมือ “อดิศักดิ์”ถอนตัวชิงประธานสอท.
"สุรพร&#8221; และ &#8220;อดิศักดิ์&#8221; จับมือถอนตัวจากการลงเลือกตั้งตำแหน่งประธานส.อ.ท. ชี้การเลือกตั้งไม่โปร่งใส พร้อมยื่นเรื่องต่อศาลปกครองกลางช่วยจัดการ
18 มี.ค. 2553

"สุรพร” และ “อดิศักดิ์” จับมือถอนตัวจากการลงเลือกตั้งตำแหน่งประธานส.อ.ท. ชี้การเลือกตั้งไม่โปร่งใส พร้อมยื่นเรื่องต่อศาลปกครองกลางช่วยจัดการ
นายสุรพร สิมะกุลธร ประธานบริษัทกุลธรเคอร์บี้ ผู้เสนอตัวลงรับเลือกตั้งตำแหน่งประธานสภาอุตสาหกรรมแห่งประเทศไทย (ส.อ.ท.) เปิดเผยว่า หากการเลือกตั้งกรรมการส.อ.ท.ในวันที่ 23 มี.ค.นี้ ยังไม่มีการเปลี่ยนแปลงไปในทางที่โปร่งใสตนและนายอดิศักดิ์ โรหิตะศุน รองประธานสภาอุตสาหกรรม จะไม่เข้าร่วมการเลือกตั้ง เนื่องจากหากเข้าไปร่วมด้วย จะถือเป็นการยอมรับการเลือกตั้งที่จัดขึ้น  ซึ่งที่ผ่านมาได้ยื่นหนังสือต่อกระทรวงอุตสาหกรรมไปแล้วให้เข้ามาสอบสวนข้อเท็จจริง และจัดให้เกิดความเป็นธรรมในการเลือกตั้ง แต่หากยังไม่มีการเปลี่ยนแปลงการเลือกตั้งที่เกิดขึ้นก็จะไม่เป็นธรรม
นอกจากนี้ จะเรียกร้องความยุติธรรม โดยจะนำเรื่องยื่นต่อศาลปกครองกลางในวันที่ 19 มี.ค.นี้ ให้เข้ามาไต่สวน เพื่อให้เกิดการเปลี่ยนแปลงไปในทางที่ดี ส่วนจะฟ้องใครก็กำลังพิจารณาอยู่ ซึ่งก็อยู่ที่ดุลพินิจของศาลฯที่จะออกมา โดยตนและนายอดิศักดิ์ไม่ต้องการเอาชนะแต่ต้องการเห็นความยุติธรรมและกระบวนการเลือกตั้งที่โปร่งใส 
“ทางเราได้เสนอผ่านไปยังรมว.อุตสาหกรรมให้เข้ามาดูแลการเลือกตั้งและมีการตั้งคณะทำงานฯสอบสวนแล้วและเราก็ให้ข้อมูลไปครบถ้วน เพราะที่ผ่านมาเห็นว่ามีการบล็อคโหวตจากฝ่ายคู่แข่ง โดยคณะกรรมการสรรหา 7 คนที่มีนายสันติ เป็นประธานได้เลือกตัวแทนสมาชิกสามัญที่มีสิทธิเลือกตั้ง 339 คนแล้ว ซึ่งภายในกระบวนการนี้เห็นว่ามีแต่ฝ่ายของคู่แข่ง ดังนั้นในวันที่ 23 มี.ค.ที่จะมีการลงคะแนนเสียงเพื่อเลือกกรรมการประเภทเลือกตั้ง 226 คน หากเราลงสนามไปก็แพ้” นายสุรพร กล่าว
นายอดิศักดิ์ โรหิตะศุน รองประธานส.อ.ท.กล่าวว่า การเลือกตั้งที่ไม่ยุติธรรมก็จะส่งผลให้เกิดความขัดแย้งได้ ซึ่งการไปยื่นศาลฯก็เพื่อต้องการเห็นขั้นตอนการเลือกตั้งตามวิถีทางประชาธิปไตย โดยก่อนหน้านี้กลุ่มเครือซิเมนต์ไทยเองก็ออกมาแถลงจุดยืนไม่สนับสนุนนายพยุงศักดิ์ ชาติสุทธิผล รองประธานส.อ.ท.ที่เสนอตัวชิงประธานส.อ.ท.เช่นเดียวกัน 
นายสันติ วิลาสศักดานนท์ ประธานส.อ.ท. กล่าวว่า การฟ้องร้องไม่ทราบว่าจะไปฟ้องใคร เพราะการฟ้องศาลปกครองกลางสำหรับเอกชนฟ้องร้องต่อภาครัฐเท่านั้น ขณะที่การกล่าวหาว่าไม่โปร่งใสก็ได้ไปชี้แจงต่อกระทรวงอุตสาหกรรมไปเรียบร้อยแล้ว 
"กลุ่มของคุณสุรพร และอดิศักดิ์ ก็ต้องประเมินตัวเองว่าแพ้คะแนนเสียงเพราะอะไร การที่กลุ่มต่างจังหวัดไม่เอา ก็เพราะในช่วง 4 ปีที่ผ่านมาไม่เคยลงไปทำงานร่วมกับสมาชิกต่างจังหวัด เมื่อไปหาเสียงแล้วเขาไม่สนับสนุนก็ต้องประเมินตนเอง และควรจะมีน้ำใจเป็นนักกีฬาด้วย” นายสันติ กล่าว 
นายณัฐพล ณัฐสมบูรณ์ รองปลัดกระทรวงอุตสาหกรรม ในฐานะประธานคณะกรรมการสอบสวนข้อเท็จจริงการเลือกตั้ง กล่าวว่า ได้เชิญทั้ง 2 ฝ่ายมาสอบสวนข้อเท็จจริงแล้ว ซึ่งขณะนี้อยู่ระหว่างรวบรวมหลักฐานว่าทั้ง 2 ฝ่ายมีความผิดจริงหรือไม่ โดยจะพิจารณาไปตามข้อมูลที่ได้รับ และจะรวบรวมข้อมูลทั้งหมดส่งให้นายชาญชัย ชัยรุ่งเรือง รมว.อุตสาหกรรม พิจารณาในวันที่ 19 มี.ค.นี้ แต่จะมีการพิจารณาอย่างไรนั้นก็ขึ้นอยู่กับดุลยพินิจของนายชาญชัย